Esimese lennufirmana, kes Bitcoini maksevahendina aktsepteeris, on meie jaoks plokiaheltehnoloogias järgmine samm pakkuda NFTsid (non-fungible tokens, mitteasendatavad token’id).
airBaltic annab teada, et on esimene lennufirma maailmas, kes väljastab piiratud koguses meeneid NFTdena. Meenetel on kujutatud Airbusi lennukit ja üht soosituimat Läti linna, Kuldigat.
Läti 100. aastapäeva puhul kutsus airBaltic 2018. aastal kõiki üles hääletama oma Läti lemmiklinnade poolt, mille järgi said oma nimed ettevõtte Airbus A220-300 lennukid.
Neid linnu kujutatakse airBalticu poolt väljastatud digitaalsetel kunstiteostel, alustades Kuldīgast. Piiratud koguses NFTde väljaandmine on turismikampaania Läti linnadele, mis on kindlasti veel paljude jaoks avastamata reisisihtkohad.
Esimesed airBalticu NFT-d on väljastatud OpenSea kauplemiskeskkonnas fikseeritud hinnaga 0,05 ETH. Sealt on võimalik osta ainulaadset Edition 1 kollektsiooni.
Avasta Kuldīgat
Peaaegu 800aastast Läti linna, mille tunnusteks on iseloomulik puitarhitektuur ja rahulik elutempo, tasub külastada mitmel põhjusel.
Venta jõe kaldal asuv Kuldīga on Läti läänepoolseima osa Kurzeme (Kuramaa) süda. Seda linna mainiti ürikutes esmakordselt 1242. aastal ja Hansa Liidu liikmeks sai see 1368. aastal. Kuldīga on juba sajandeid olnud kaubanduse keskpunktiks ja tänapäeval elab siin üle 10 000 elaniku.
Kuldīga uhkuseks on 1874. aastal üle Venta jõe ehitatud suursugune sild, mis on Euroopa üks pikimaid kaarsildu, ja ka 249meetrine Ventas Rumba (Venta juga), mis on Euroopa kõige laiem looduslik kosk.
Tänu Alekšupīte jõele, mis ajaloolises linnasüdames lookleb ja vastu mitmete hoonete vundamenti laksub, kutsutakse Kuldīgat mõnikord Läti Veneetsiaks. See linn on tõesti väga eriline.
Kunstnikele ja fotograafidele meeldib Kuldīgas käia, et igaveseks jäädvustada linna ajaloolisi hooneid, mis kohaliku looduskeskkonnaga niivõrd hästi kokku sobivad. Arhitektuuripärli iseloomustavad lugematu hulk kitsaid tänavaid ja erinevates pastelltoonides restaureeritud puitehitised. Linna looduskeskkond ning 17. ja 18. sajandist pärinevad hooned moodustavad mitte ainult Läti vaid kogu Euroopa mõistes ainulaadse terviku. Kuldīgat tunnustati Euroopa Komisjoni 2007. aasta projektiga EDEN (European Destinations of Excellence, Euroopa turismi tippsihtkohad) parima reisisihtkohana. Tänavu esitas linn avalduse UNESCO maailmapärandi nimekirja saamiseks.
Kuldīga on igal aastaajal võluv ja fotogeeniline. Jalutuskäikudel näed puitmaju, mille aknalaudadel peesitavad kassid, vanu hooneid, mille punastel kivikatustel kudrutavad tuvid, ja Raekoja platsi kohvikutes istuvaid lõõgastunud puhkajaid: nii hakkabki lõpuks tunduma, nagu oleksid kaugele minevikku rännanud.
Photo on Instagram
Või siis tekib tunne, et oled mõne ajaloolise filmi võttepaigal. Kuldīga ongi tegelikult filmitegijate seas populaarne, siin on üles võetud üle 30 tuntud kohaliku ja välismaise filmi.
Kui Sa oled Kuldīga erilist aurat, rahulikku elutempot, romantilist atmosfääri ja kohalike kokkade valmistatud imemaitsvaid eineid kord juba proovida saanud, tahad Kuldīgasse ikka ja jälle tagasi tulla. Siin on nimekiri soovitustest, mille peaksid kindlasti oma reisiplaani võtma.
Photo on Instagram
Kas teadsid?
Kuldīgas sündis Kuramaa hertsog Jakob Kettler (1610–1682), Kettlerite dünastia kõige tuntum liige. Hertsog Jakob jättis Kuldīga ajalukku kustumatu jälje: tänu temale said Kuramaa ehitajad ja oskustöölised maailmakuulsaks. Kuramaa hertsogiriigi valitsejana töötas ta välja ekspordipõhise tootmissüsteemi ja globaalse kaubandusvõrgustiku, mis ulatus isegi Aafrikasse ja Ameerikasse.
Külasta kindlasti
Juga Ventas Rumba on Euroopa kõige laiem looduslik juga. Kuigi see pole keskmisest korvpallurist pikem, on juga tervelt 249 meetrit lai. Vana punastest tellistest sild muudab joa veelgi maalilisemaks.
Kevadel ja sügisel näeb siin „lendavaid” kalu, kes proovivad ülesvoolu kudema pääseda. 17. sajandil lasi hertsog Jakob joa kohale spetsiaalse kalapüügivahendi ehitada, millega Kuldīga saavutas tuntuse kohana, kus „kala püütakse õhust”.
Mida teha
Kuldīgas ja selle ümbruskonnas saab palju veega seotud vahvaid tegevusi harrastada. Võta suund Usma järvele, kus saab proovida nii SUP-laual mediteerimist, kalapüüki aerupaadist kui ka adrenaliinirohket mootorpaadisõitu.
Photo on Instagram
Väikeste lastega peredele soovitame koopaoravatalu Jaunstuči või hirvetalu Mazsālijas. Instagrammi-fännid saavad talu Lillas Lavender lavendlipõldudel või ordulinnuse pargis romantilises vabaõhukinos tähistaeva all meeldejäävaid klõpse teha.
Kus ajalugu leida
Umbes 1900. aastal ehitatud puitarhitektuuri meistriteos Bangerti Villa asub Venta jõe kaldal, selles hoones on Kuldīga piirkonnamuuseum. Idapoolselt rõdult avaneb imekaunis vaade Venta kosele ja vanale telliskivisillale, villast lääne pool asub suursugune park.
Muuseumis on eksponeeritud ühe jõuka Kuldīga perekonna täielikult sisustatud korter sellisena, nagu see 20. sajandi alguses välja oleks näinud.
Kus legende kuulda
Photo on Instagram
Kui sooviksid linna tema legendide ja elamuste abil paremini tundma õppida, külasta elavat muuseumi Vana Kuldīga Lugu. Giidi jutud elust hertsog Jakobi ajal, keskaegsetest karistusviisidest ja raskest katkuajast saavad täiendust videote, liikuvate väljapanekute, heliefektide ja ajaloolise atmosfääriga, mis aitab külastajatel ette kujutada, kuidas siin vanasti elati. Selle põneva elamuse ajal saad kindlasti naerda, hirmujudinaid tunda, üllatusest õhku ahmida ja rõõmust kiljuda.
Kus kunsti leida
Photo on Instagram
Kuldīga kunstnike residents lisab linnale kunstilist väärtust. Selles hoones korraldatakse regulaarselt Läti kunstiülikooli tudengite tööde näituseid. Siin peetakse ka muusika-, luule- ja tantsuüritusi. Kuldīga kunstimaja on samuti üks tähtis kultuuriruum, kus korraldatakse soolo- ja grupinäitusi ning multimeediaprojekte.
Kuldīga on uhke selle üle, et on nii paljude režissööride ja näitlejate südamed võitnud. Raekoja platsi servas asuv skulptuur „Tassike teed koos Ēvalds Valtersiga“ avati 2016. aastal Kuldīgast pärit legendaarse Läti näitleja ja kinotähe Ēvalds Valtersi (1894–1994) mälestuseks.
Kus süüa
Foto Taste Kuldiga kodulehelt. Restoran Goldingen Room
Kuldīga kesklinn on tõeline maiuspala, sest siin on lähestikku mitmeid suurepäraseid restorane, kohvikuid, pagari- ja kondiitriärisid. Kõrgetasemelise restorani- ja kohvikukultuuri tõttu peetakse Kuldīgas igal aastal mitu restoraninädalat (Taste Kuldīga).
Foto Taste Kuldiga kodulehelt. Kohvik Kursas Zeme
See meelitab gurmaane lähedalt ja kaugelt, sest külalistele pakutakse suurepäraseid roogi, mis on valmistatud peamiselt kohalike tootjate hooajasaadustest, toomaks esile kokkade leidlikkuse ja oskused.
Toidusoovitus
Sklandrauši on kohalik hõrgutis, mida kaitseb Euroopa traditsioonilise toote garantii (TSG) märgis. Need porgandi- ja kartulipüreetäidisega rukkijahutaignast pirukad on üks nendest traditsioonilistest roogadest, mille puhul pole üksmeelele jõutud, kuidas täpselt need nii kuulsaks said.
Photo on Instagram
Kaasaegsetele gurmaanidele on aga The Marmalade’i koogid ja saiakesed väga meeldima hakanud, nagu ka Itaalia restorani Goldingen Room pitsad. Need pitsad valmivad puuküttega pitsaahjus, mida köetakse tamme-, oliivipuu- või pöögihalgudega.
Kus kohvi nautida
Foto Visit Kuldiga kodulehelt. Curonia röstikojast
Kui Kuldīga ja teiste Hansa Liidu linnade ja ka kaugemate maade vaheline kaubandus õitsema hakkas, said selle linna jõukamad elanikud hakata nautima eksklusiivsemaid kaupu nagu kohv juba mitu sajandit tagasi. Tänapäeval leidub head kohvi mitmes kohas üle terve linna. Näiteks võid läbi astuda Curonia röstikojast, kus saad röstimist lähemalt vaadata ja saada vastused kõikidele oma küsimustele selle kohta, kuidas tõeliselt head kohvi ära tunda.
Kus ööbida
Photo on Instagram
Kuldīga on tõeline pärl kõikidele, kellele meeldivad ilusad ja elegantsed majutuskohad. Vanalinnas leiad nii ajaloolist romantikat kui ka askeetlikult kaasaegseid ööbimiskohti. Aga siin saad proovida ka tõeliselt ainulaadset ööbimiselamust mõnes lossis või mõisas, mida Kuldīga kandis leidub palju.
Foto Visit Kuldiga kodulehelt. Marase mõis
Näiteks Turlava vallas asuv Mara mõis oleks nagu mõne ajaloolise romaani lehekülgedelt välja astunud, võludes külalisi oma vanaaegse sarmi ja kaasaegsete mugavustega.
Turlava vald, Kuldīga piirkond.
Loe Kuldīga kohta lähemalt aadressil visitkuldiga.com